Jann Sjursen (KRF), 2003-04-09:
Men mit spørgsmål og min korte bemærkning retter sig til hr. Peter Skaarup. Jeg synes bare, det ville være rart at få at vide på nuværende tidspunkt i debatten, om Dansk Folkeparti overhovedet vil være med til at lave nogen som helst form for vedtagelse eller ej.
Det må vi kunne få et svar på, og det synes jeg ville give en vis afklaring med hensyn til, hvad vi andre skal foretage os under debatten.
Vi har i hvert fald fra Kristeligt Folkepartis side det ønske, at debatten munder ud i en afstemning om et eller flere vedtagelsesforslag.
Det synes vi er på sin plads, så det ikke bliver det rene spilfægteri, men vi fortsætter den linje, som Dansk Folkeparti i øvrigt selv tidligere har lagt ved at fremsætte beslutningsforslag, som Tinget helt konkret kan tage stilling til.
Derfor skal mit konkrete spørgsmål til hr. Peter Skaarup være, om det, at man ikke vil have noget vedtaget i denne forespørgselsdebat, i virkeligheden er udtryk for et kursskifte i Dansk Folkepartis måde at forholde sig til hele Taiwanspørgsmålet på.
Det er jo ikke mere end et års tid siden, vi sidst behandlede et beslutningsforslag om Taiwan, nemlig spørgsmålet om observatørmedlemskab for Taiwan i Verdenssundhedsorganisationen.
Har Dansk Folkeparti skiftet politik, når man nu ikke vil fremsætte konkrete forslag på området?
Kristeligt Folkeparti vil gerne takke forespørgerne for at have rejst denne forespørgselsdebat om Taiwan. Selve formuleringen af forespørgslen er måske lidt speciel i den forstand, at det i virkeligheden er et meget snævert område, men jeg synes, debatten og også ministerens besvarelse har været bredere, og det synes jeg faktisk er ganske fint for at få diskuteret situationen for Taiwan.
Taiwan har været gennem en på alle måder positiv udvikling.
Det gælder demokratisk såvel som økonomisk, samkvemmet med andre lande er på mange områder udvidet i de senere år, og det ser vi med stor sympati på fra Kristeligt Folkepartis side.
Det gælder ikke kun økonomisk, selv om det jo ofte er det, vi vælger at fokusere på også i parlamentarisk sammenhæng, fordi det handler om kroner og øre, men det gælder også samkvemmet på den mellemfolkelige basis, som også vi tillægger utrolig stor betydning fra Kristeligt Folkepartis side.
På det økonomiske område har udviklingen jo betydet medlemskab for Taiwan af WTO, hvilket er et vigtigt skridt for at integrere Taiwan i den globale økonomi, og det er også sket på trods af kinesisk kritik og modstand.
Kristeligt Folkeparti mener, at Danmark skal spille en aktiv rolle i at støtte de fuldt ud legitime ønsker, som Taiwan har om at blive integreret i verdenssamfundet.
Aktuelt vedrører det især et ønske om også at blive observatør af Verdenssundhedsorganisationen WHO.
Vi mener ikke, som flere ordførere ellers har tilkendegivet her i debatten, at det vil volde problemer i forhold til vores såkaldte etkinapolitik. Andre lande, der har den selvsamme politik, støtter det taiwanesiske ønske.
Europa-Parlamentet har også gjort det.
Derfor er netop også det spørgsmål et vigtigt punkt i det forslag til vedtagelse, som Kristeligt Folkeparti er medforslagsstiller til sammen med Enhedslisten og SF.
De andre punkter i forslaget til vedtagelse vedrører elementer i det, som også udenrigsministeren tilkendegav i sin besvarelse, om end det måske er lidt mere konkret og håndfast i det forslag til vedtagelse, der er fremsat, end i de tilkendegivelser og de løfter, som vi fik fra udenrigsministeren i talen.
Det gælder især spørgsmålet om besøgsvisa.
Det vil regeringen nu tage op, ganske vist i en EU-sammenhæng.
Stod det til Kristeligt Folkeparti, SF og Enhedslisten ifølge det forslag til vedtagelse, vi har fremsat, ja, så var det ikke bare et spørgsmål, om det skulle drøftes i EU, så var det et spørgsmål om, at vi fra dansk side sikrede, at privatpersoner fra Taiwan inklusive regeringsrepræsentanter fik mulighed for at komme på privat besøg i Danmark.
Vi er positive over for, at regeringen nu vil indgå en dobbeltbeskatningsaftale med Taiwan eller i hvert fald undersøge mulighederne for det.
Her var formuleringen måske sådan lidt foreløbig, må man nok sige, i forhold til, hvad måske ikke mindst forespørgerne forsøger at give indtryk af her i debatten, men alt i alt selvfølgelig positive fremskridt også i forhold til, hvad tidligere regeringer har sagt.
I modsætning til måske ikke mindst den foregående ordfører er vi altså i Kristeligt Folkeparti af den opfattelse, at parlamentet også er til for at udtrykke holdninger, også udenrigspolitiske holdninger, og det sker jo altså rent faktisk også i langt de fleste udenrigspolitiske forespørgselsdebatter, at såvel regeringspartier som oppositionspartier fremsætter forslag til vedtagelse.
Derfor er det noget nyt for mig, at den tidligere udenrigsminister også her på talerstolen kan sige, at det ønsker man sådan set ikke skal ske for fremtiden.
Der skal vi til at afbryde forespørgselsdebatter - det kan være udmærket, men det er en anden debat - for overhovedet at kunne tilkendegive noget udenrigspolitisk.
Jeg havde nær spurgt: Hvad skal vi egentlig med et Folketing, hvis vi ikke skulle kunne udtrykke os både gennem lovforslag og beslutningsforslag og så sandelig også gennem forespørgselsdebatter?
Det synes jeg ærligt talt er en lidt fattig parlamentarisk tradition.
Det, som vi fra Kristeligt Folkepartis side har lagt vægt på sammen med SF og Enhedslisten i vores forslag til vedtagelse, er i virkeligheden velkendte elementer i diskussionen om Taiwan.
Det er spørgsmålet om observatørstatus i Verdenssundsorganisationen, det er spørgsmålet om at sikre, at også repræsentanter fra Taiwans regering kan få adgang til at komme på privat besøg i Danmark, det er et spørgsmål om at fremme mellemfolkelig forståelse gennem kulturel og uddannelsesmæssig udveksling, og det er et spørgsmål om, at vi får den dobbeltbeskatningsaftale, som regeringen også selv har lagt op til.
Jeg håber, at ikke mindst forespørgerne, når det kommer dertil, kan stemme for disse synspunkter, som de i hvert fald tidligere selv har tilkendegivet.
Det helt nye i denne her debat er måske, at Dansk Folkeparti tilsyneladende ikke har nogen mening om Taiwan, når det kommer til, at der skal stemmes, men det får vi jo at se senere.